VEGA præsenterer
**Woods sørger for folkpop-soundtrack til sløve sommerdage i VEGA**

*Lørdag den 15. august indkapsler amerikanske Woods sensommeren i Lille VEGA med deres udsyrede og fængende blanding af folkpop, rock og psykedeliske referencer.*

**Solskinsblød folkpop med udsyrede guitarflader**

Den amerikanske folktrio [Woods](https://www.youtube.com/watch?v=oWSYN-GfU9I) har, siden de første gang greb guitarerne i 2005, været hyper-produktive og glædet fans med et nyt album næsten hvert eneste år. Deres lydunivers har hele tiden taget nye drejninger, men med den gode melodi som konstant centrum - lidt a la Kurt Wile, Real Estate og Papercuts.

På deres seneste album, *With Light And With Love* (2014), leger trioen med sav samt et større fokus på perkussion og klaver. Forsanger Jeremy Earls høje og distinkte vokal er som prædisponeret til at fremføre sange, der arbejder sig ind i din hukommelse - på trods af flere minutter lange guitar-jams. Alt efter hvilke effekter Earl lægger ned over sin vokal, skifter sangene udtryk mellem poprock-klassikere som Roy Orbison ”Only the Lonely” og The Shins ”New Slang”.

**Hammond-orgel og 70’er-rock**

Gennem albummets 10 sange kommer Woods vidt omkring i deres ekspansive univers, som byder på alt fra soulet Hammond-orgel på ”[Leaves Like Glass](https://www.youtube.com/watch?v=Fk37H-3TLa8)” og ”[New Light](https://www.youtube.com/watch?v=X4GA9axMGUc)” der svæver rundt i 60’er psych, og ”Shining”, som dvæler ved den mere melankolske side af 70’ernes folkrock.

Udover at turnere heftigt og udsende albums i en lind strøm, driver Woods også deres eget pladeselskab og arrangerer en årlig minifestival i Big Sur, hvor blandt andet Real Estate spiller i år.

**Fakta om koncerten:**
Woods (US)
Lørdag den 15. august kl. 21
Lille VEGA, Enghavevej 40, 1674 Kbh. V
Billetpris: 160 kr. + gebyr

Billetsalg starter i dag via vega.dk og Billetnet.